C 125/400
EL
Επίσημη Εφημερίδα της Ευρωπαϊκής Ένωσης
5.4.2023
Τετάρτη 14 Σεπτεμβρίου 2022 (1ζ)
Η παρούσα οδηγία έχει ως στόχο να διασφαλίσει ότι, στο πλαίσιο της ενεργειακής πολιτικής της ΕΕ, ενθαρρύνονται οι επενδύσεις στην παραγωγή ενέργειας από ανανεώσιμες πηγές, με παράλληλη διατήρηση της ενεργειακής κυριαρχίας κάθε κράτους μέλους.
(1η)
Η οδηγία για την προώθηση της χρήσης ενέργειας από ανανεώσιμες πηγές αποτελεί μέρος της δέσμης μέτρων προσαρμογής στον στόχο του 55 % («Fit for 55»), η οποία θα έχει επίσης πολλαπλές συνέπειες για την Ένωση, μεταξύ άλλων όσον αφορά την ανταγωνιστικότητα, τη δημιουργία θέσεων εργασίας, την αγοραστική δύναμη των νοικοκυριών, την επίτευξη των κλιματικών στόχων και το μέγεθος της διαρροής άνθρακα.
Θα πρέπει, επομένως, να διενεργείται σε τακτική βάση συνολική αξιολόγηση των συνολικών μακροοικονομικών επιπτώσεων των κανονισμών που αποτελούν τη δέσμη μέτρων προσαρμογής στον στόχο του 55 %.
(2)
Η ανανεώσιμη ενέργεια διαδραματίζει θεμελιώδη ρόλο στην υλοποίηση της Ευρωπαϊκής Πράσινης Συμφωνίας και στην επίτευξη της κλιματικής ουδετερότητας έως το 2050, δεδομένου ότι ο ενεργειακός τομέας συνεισφέρει πάνω από το 75 % των συνολικών εκπομπών αερίων του θερμοκηπίου στην Ένωση.
Με τη μείωση των εν λόγω αερίων θερμοκηπίου, η ανανεώσιμη ενέργεια συμβάλλει επίσης στην αντιμετώπιση των προκλήσεων που σχετίζονται με το περιβάλλον, όπως η απώλεια βιοποικιλότητας, η ρύπανση του εδάφους, των υδάτων και της ατμόσφαιρας, εφόσον η χρήση των ίδιων των ανανεώσιμων πηγών ενέργειας δεν επιδεινώνει τις προκλήσεις αυτές.
Το χαμηλό λειτουργικό κόστος της ενέργειας από ανανεώσιμες πηγές και η μειωμένη έκθεση στους κλυδωνισμούς των τιμών σε σύγκριση με τα ορυκτά καύσιμα δίνει στην ενέργεια από ανανεώσιμες πηγές κεντρικό ρόλο όσον αφορά την αντιμετώπιση της ενεργειακής φτώχειας.
(2α)
Καθώς όλο και περισσότερες χώρες δεσμεύονται για κλιματική ουδετερότητα έως τα μέσα του αιώνα, τόσο η εγχώρια όσο και η παγκόσμια ζήτηση για τεχνολογίες ανανεώσιμων πηγών ενέργειας προβλέπεται να αυξηθούν και να προσφέρουν σημαντικές ευκαιρίες για τη δημιουργία θέσεων εργασίας, την επέκταση της ευρωπαϊκής βιομηχανικής βάσης ανανεώσιμων πηγών ενέργειας και τη συνεχή ευρωπαϊκή πρωτοπορία στην έρευνα και την ανάπτυξη καινοτόμων τεχνολογιών ανανεώσιμων πηγών ενέργειας, γεγονός που με τη σειρά του ενισχύει το ανταγωνιστικό πλεονέκτημα των ευρωπαϊκών εταιρειών και την ενεργειακή ανεξαρτησία της ΕΕ από τις εισαγωγές ορυκτών καυσίμων.
(2β)
Το μερίδιο της ακαθάριστης τελικής κατανάλωσης ενέργειας από ανανεώσιμες πηγές στην ΕΕ ανήλθε σε 22 % το 2020 (4), 2 ποσοστιαίες μονάδες πάνω από τον στόχο για το μερίδιο της ενέργειας από ανανεώσιμες πηγές στην ακαθάριστη τελική κατανάλωση ενέργειας για το 2020, όπως ορίζεται στην οδηγία 2009/28/ΕΚ σχετικά με την προώθηση της χρήσης ενέργειας από ανανεώσιμες πηγές.
(2γ)
Οι ανανεώσιμες ενέργειες αποτελούν αποφασιστικό παράγοντα για τη βιώσιμη ανάπτυξη, συμβάλλοντας άμεσα και έμμεσα σε πολλούς στόχους βιώσιμης ανάπτυξης (ΣΒΑ), όπως μεταξύ άλλων η μείωση της φτώχειας, η εκπαίδευση, η υδροδότηση και η αποχέτευση.
Οι ανανεώσιμες πηγές ενέργειας αποφέρουν επίσης σημαντικά κοινωνικοοικονομικά οφέλη με τη δημιουργία νέων θέσεων εργασίας και την ενίσχυση των τοπικών επιχειρήσεων.
(2δ)
Σε διεθνές επίπεδο, κατά τη διάσκεψη των Ηνωμένων Εθνών για την κλιματική αλλαγή (COP 26) το 2021, η Επιτροπή, από κοινού με παγκόσμιους εταίρους, δεσμεύτηκε να τερματίσει την άμεση στήριξη για τη διεθνή αμείωτη παραγωγή ενέργειας από ορυκτά καύσιμα και να χρησιμοποιήσει τα εν λόγω κονδύλια για την ανάπτυξη ανανεώσιμων πηγών ενέργειας.
(2ε)
Στην COP26, η Επιτροπή μαζί με παγκόσμιους ηγέτες αύξησαν το παγκόσμιο επίπεδο φιλοδοξίας για τη συντήρηση και την αποκατάσταση των δασών παγκοσμίως, καθώς και για την ταχεία μετάβαση προς μεταφορές μηδενικών εκπομπών.
(2στ) Η ανανεώσιμη παραγωγή ενέργειας πραγματοποιείται συχνά σε τοπικό επίπεδο και εξαρτάται από
περιφερειακές ΜΜΕ.
Για τούτο, τα κράτη μέλη θα πρέπει να εξασφαλίζουν πλήρως τη συμμετοχή των τοπικών και περιφερειακών αρχών όταν θέτουν στόχους και υποστηρίζουν μέτρα πολιτικής.
(2ζ)
Δεδομένου ότι περίπου 35 εκατομμύρια Ευρωπαίοι πλήττονται από ενεργειακή φτώχεια (5), οι πολιτικές για τις ανανεώσιμες πηγές ενέργειας μπορούν να διαδραματίσουν σημαντικό ρόλο σε κάθε στρατηγική για την αντιμετώπιση της ενεργειακής φτώχειας και της ευπάθειας των καταναλωτών.
(4) (5)
https://ec.europa.eu/eurostat/web/products-eurostat-news/-/ddn-20220119-1 Σύσταση (ΕΕ) 2020/1563 της Επιτροπής, της 14ης Οκτωβρίου 2020, σχετικά με την ενεργειακή φτώχεια.